Document ID: 32014L0022

DIRETTIVA TA’ IMPLIMENTAZZJONI TAL-KUMMISSJONI 2014/22/UE
tat-13 ta’ Frar 2014
li temenda l-Anness IV tad-Direttiva tal-Kunsill 2006/88/KE fir-rigward tal-anemija infettiva tas-salamun (ISA)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi (1), u b’mod partikolari l-Artikolu 61(2) tagħha,
Billi:
(1)
Id-Direttiva 2006/88/KE tistipula, inter alia, ċerti regoli tas-saħħa tal-annimali applikabbli għall-annimali tal-akkwakultura u l-prodotti tagħhom, inklużi dispożizzjonijiet speċifiċi dwar mard eżotiku u mhux eżotiku u l-ispeċi suxxettibbli għalih, elenkati fil-Parti II tal-Anness IV ta’ dik id-Direttiva.
(2)
It-Taqsima B tal-Parti I tal-Anness IV tad-Direttiva 2006/88/KE tistipula l-kriterji li għandhom jiġu sodisfatti sabiex marda titniżżel bħala marda mhux eżotika fil-Parti II ta’ dak l-Anness. L-anemija infettiva tas-salamun (ISA) bħalissa tinstab f’dik il-lista.
(3)
F’Mejju 2013, l-Organizzazzjoni Dinjija għas-Saħħa tal-Annimali (OIE) emendat il-Kapitolu 10.5 tal-Kodiċi tas-Saħħa tal-Annimali Akkwatiċi (il-Kodiċi Akkwatiku tal-OIE) fir-rigward tal-ISA. Skont il-Kodiċi Akkwatiku tal-OIE rivedut (is-16-il edizzjoni 2013), l-ISA hija ddefinita bħala infezzjoni bil-ġenotip HPR imneħħi jew bil-ġenotip HPR0 (reġjun polimorfiku ħafna mhux imħassar) tal-ġenus Isavirus (ISAV) tal-familja Orthomyxoviridae. Barra minn hekk, iż-żewġ ġenotipi huma notifikabbli skont l-Artikolu 1.3.1 u 10.5.1 tal-Kodiċi Akkwatika tal-OIE. Qabel ma saret dik ir-reviżjoni ma kienet issir l-ebda distinzjoni bejn iż-żewġ ġenotipi tal-ISAV.
(4)
Huma biss l-infezzjonijiet bil-ġenotip HPR imneħħi tal-ġenus IPAV li jissodisfaw il-kriterji stipulati fit-Taqsima B tal-Parti I tal-Anness IV tad-Direttiva 2006/88/KE. Konsegwentament, huma biss l-infezzjonijiet bil-ġenotip HPR imneħħi tal-ġenus IPAV li għandhom jiġu elenkati fil-Parti II tal-Anness IV tad-Direttiva 2006/88/KE. Għalhekk, għall-iskopijiet tad-Direttiva 2006/88/KE, l-anemija infettiva tas-salamun (ISA) għandha tiġi definita bħala infezzjoni bil-ġenotip HPR imħassar tal-ġenus ISAV.
(5)
Għaldaqstant, il-Parti II tal-Anness IV tad-Direttiva 2006/88/KE għandha tiġi emendata skont dan.
(6)
Il-miżuri previsti f’din id-Direttiva huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DIRETTIVA:
Artikolu 1
L-Anness IV tad-Direttiva 2006/88/KE huwa emendat skont l-Anness ta’ din id-Direttiva.
Artikolu 2
1. L-Istati Membri għandhom jadottaw u jippubblikaw, sa mhux iktar tard mill-15 ta’ Novembru 2014, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
Huma għandhom japplikaw dawn id-dispożizzjonijiet sa mhux aktar tard mis-16 ta’ Novembru 2014.
Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati minn tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, it-13 ta’ Frar 2014.

Labels: 12
6